FI Euroopan unionin virallinen lehti L 169/27

EUROOPAN PARLAMENTIN JA NEUVOSTON PÄÄTÖS N:o 555/2014/EU,

annettu 15 päivänä toukokuuta 2014,

unionin osallistumisesta useiden jäsenvaltioiden yhdessä alulle panemaan eurooppalaiseen metrologian innovointi- ja tutkimusohjelmaan (EMPIR)

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 185 artiklan ja 188 artiklan toisen kohdan,

ottavat huomioon Euroopan komission ehdotuksen,

sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottavat huomioon Euroopan talous- ja sosiaalikomitean lausunnon (1),

noudattavat tavallista lainsäätämisjärjestystä (2),

sekä katsovat seuraavaa:

(1) Komissio korostaa 3 päivänä maaliskuuta 2010 antamassaan tiedonannossaan ”Eurooppa 2020 – Älykkään, kestävän ja osallistavan kasvun strategia”, jäljempänä ’Eurooppa 2020 -strategia’, tarvetta luoda osaamiseen ja innovointiin tehtäville investoinneille suotuisat olosuhteet, jotta unionissa voidaan saada aikaan älykästä, kestävää ja osallistavaa kasvua. Sekä Euroopan parlamentti että neuvosto ovat hyväksyneet tämän strategian.

(2) Euroopan parlamentin ja neuvoston 11 päivänä joulukuuta 2013 antamalla asetuksella (EU) N:o 1291/2013 (3) on perustettu tutkimuksen ja innovoinnin puiteohjelma Horisontti 2020 (2014–2020), jäljempänä ’Horisontti 2020 -puiteohjelma’. Horisontti 2020 -puiteohjelmalla pyritään saamaan aikaan aiempaa suurempi vaikutus tutkimukseen ja innovointiin edistämällä julkisen sektorin sisäisiä kumppanuuksia muun muassa unionin osallistumisella useiden jäsenvaltioiden alulle panemiin ohjelmiin Euroopan unionin toiminnasta tehdyn sopimuksen 185 artiklan mukaisesti.

(3) Julkisen sektorin sisäisillä kumppanuuksilla olisi pyrittävä saamaan aikaan tiiviimpää yhteisvaikutusta, lisäämään koordinointia ja välttämään tarpeetonta päällekkäisyyttä kansainvälisten, kansallisten, alueellisten ja unionin tutkimusohjelmien kanssa, ja niiden olisi noudatettava täysin Horisontti 2020 -puiteohjelman yleisiä periaatteita, etenkin niitä, jotka liittyvät kaikille avoimuuteen ja läpinäkyvyyteen. Lisäksi olisi varmistettava tieteellisten julkaisujen avoin saatavuus.

(4) Euroopan parlamentin ja neuvoston päätöksellä N:o 912/2009/EY (4) yhteisö päätti myöntää rahoitusosuuden eurooppalaiseen metrologian tutkimusohjelmaan (European Metrology Research Programme), jäljempänä ’EMRP’, siihen osallistuvien valtioiden rahoitusosuutta vastaavan rahoitusosuuden, kuitenkin enintään 200 000 000 euroa, Euroopan parlamentin ja neuvoston päätöksellä N:o 1982/2006/EY (5) perustetun Euroopan yhteisön seitsemännen tutkimuksen, teknologisen kehittämisen ja demonstroinnin puiteohjelman (2007–2013), keston aikana.

(5) Komissio välitti Euroopan parlamentille ja neuvostolle huhtikuussa 2012 kertomuksen eurooppalaisen metrologian tutkimusohjelman (EMRP) väliarvioinnista. Tämän väliarvioinnin oli toteuttanut asiantuntijapaneeli kolme vuotta ohjelman aloittamisen jälkeen. Asiantuntijapaneelin yleisenä mielipiteenä oli, että EMRP on hyvin johdettu yhteinen eurooppalainen tutkimusohjelma, joka on jo saavuttanut suhteellisen korkean tieteellisen, hallinnollisen ja taloudellisen integraation tason. Asiantuntijapaneeli kiinnitti kuitenkin huomiota rajalliseen teolliseen hyödyntämiseen, rajalliseen avoimuuteen huipputieteelle metrologialaitosten ulkopuolella ja riittämättömään valmiuksien kehittämiseen. Asiantuntijapaneeli oli myös sitä mieltä, että EMRP-ohjelman toteuttamisella voitaisiin toteuttaa osallistavampi eurooppalainen metrologian tutkimusalue.

(6) Neuvoston päätöksen 2013/743/EU (6) nojalla EMPR:lle voidaan antaa lisätukea.

(7) Eurooppalainen metrologian innovointi- ja tutkimusohjelma (European Metrology Programme for Innovation and Research), jäljempänä ’EMPIR-ohjelma’, joka liittyy Eurooppa 2020 -strategiaan ja siihen liittyviin lippulaivahankkeisiin, joita ovat erityisesti ”Innovaatiounioni”, ”Euroopan digitaalistrategia”, ”Resurssitehokas Eurooppa” ja ”Globalisaation aikakauden teollisuuspolitiikka”, on 28 osallistujavaltion kymmenen vuoden ajan (2014–2024) toteuttama kunnianhimoisempi ja osallistavampi ohjelma. Osana edellisen ohjelman parannuksia EMPIR-ohjelmaan sisältyy innovointia ja teollista hyödyntämistä sekä normeja ja standardointi- ja sääntelytarkoituksia varten tehtävää tutkimusta koskevia toimia sekä valmiuksien kehittämistä alalla.

(8) Osallistujavaltiot aikovat osallistua EMPIR-ohjelman täytäntöönpanon rahoitukseen ohjelman toimintakauden aikana (2014–2024). Horisontti 2020 -puiteohjelman keston huomioon ottamiseksi EMPIR-ohjelman mukaiset ehdotuspyynnöt olisi julkistettava viimeistään 31 päivänä joulukuuta 2020. Asianmukaisesti perustelluissa tapauksissa ehdotuspyyntöjä voidaan julkistaa 31 päivään joulukuuta 2021 saakka.

(9) EMPIR-ohjelman toimien olisi oltava Horisontti 2020 -puiteohjelman tavoitteiden sekä tutkimus- ja innovointipainopisteiden sekä asetuksen (EU) N:o 1291/2013 26 artiklassa vahvistettujen yleisten periaatteiden ja edellytysten mukaisia.

(10) Unionin osallistumiselle EMPIR-ohjelmaan olisi Horisontti 2020 -puiteohjelman keston ajaksi asetettava enimmäismäärä. Unionin rahoitusosuuden olisi tämän enimmäismäärän puitteissa oltava EMPIR-ohjelman osallistujavaltioiden rahoitusosuuksien suuruinen, jotta vipuvaikutus olisi suuri ja osallistujavaltioiden ohjelmat olisivat tiiviimmin integroituja.

(11) Asetuksen (EU) N:o 1291/2013 tavoitteiden mukaisesti kaikilla jäsenvaltioilla ja kaikilla Horisontti 2020 -puiteohjelmaan assosioituneilla mailla olisi oltava oikeus osallistua EMPIR-ohjelmaan.

(12) Unionin rahoitusosuuden ehtona olisi oltava, että osallistujavaltiot antavat viralliset sitoumukset osallistua EMPIR-ohjelman täytäntöönpanoon ja että ne täyttävät nämä sitoumukset. Osallistujavaltioiden EMPIR-rahoitusosuuksien olisi sisällettävä osuus hallinnollisiin kustannuksiin, joiden enimmäismäärä on 5 prosenttia EMPIR-ohjelman budjetista. Osallistujavaltioiden olisi sitouduttava tarvittaessa lisäämään EMPIR-rahoitusosuuttaan vararahoituksella, jonka suuruus on 50 prosenttia niiden sitoumuksesta, sen varmistamiseksi, että ne voivat rahoittaa valittuihin hankkeisiin osallistuvia kansallisia yksikköjään, kuten kansallisia metrologialaitoksiaan (National Metrology Institutes, jäljempänä ’NMI-laitokset’) ja nimettyjä laitoksiaan (Designated Institutes, jäljempänä ’DI-laitokset’).

(13) EMPIR-ohjelman yhteinen toteutus edellyttää täytäntöönpanorakennetta. Osallistujavaltiot ovat sopineet EMRP-ohjelman täytäntöönpanorakenteesta ja perustaneet vuonna 2007 EURAMET e.V:n, jäljempänä ’EURAMET’, eurooppalaisen alueellisen metrologiajärjestön, joka on Saksan lainsäädännön alainen voittoa tavoittelematon yhdistys. EURAMETilla on myös laajempaan eurooppalaiseen ja maailmanlaajuiseen metrologian yhdenmukaistamiseen liittyviä tehtäviä ja velvoitteita. EURAMETin jäsenyys on avoin kaikille eurooppalaisille NMI-laitoksille täysjäseninä ja DI-laitoksille liitännäisjäseninä. EURAMETin jäsenyyden edellytyksenä ei ole kansallisen metrologian tutkimusohjelman olemassaolo. Koska EMRP-ohjelman väliarviointikertomuksen mukaisesti EURAMETin hallintorakenne on osoittautunut tehokkaaksi ja korkealaatuiseksi EMRP-ohjelman täytäntöönpanon kannalta, EURAMETia olisi käytettävä myös EMPIR-ohjelman täytäntöönpanemiseksi. EURAMETin olisi sen vuoksi oltava unionin rahoitusosuuden vastaanottaja.

(14) EMPIR-ohjelman tavoitteiden saavuttamiseksi EURAMETin olisi tarjottava rahoitustukea pääasiassa avustuksina EURAMETin tasolla valittuihin toimiin osallistuville. Nämä toimet olisi valittava ehdotuspyyntöjen perusteella EURAMETin vastuulla. Paremmuusjärjestyksen olisi oltava ehdotusten valinnan sekä EMPIR-hankkeille unionin rahoitusosuudesta ja osallistujavaltioiden rahoitusosuuksista annettavan rahoituksen jaon osalta sitova.

(15) Unionin rahoitusosuutta olisi hallinnoitava moitteettoman varainhoidon periaatteen mukaisesti ja Euroopan parlamentin ja neuvoston asetuksessa (EU, Euratom) N:o 966/2012 (7) ja komission delegoidussa asetuksessa (EU) N:o 1268/2012 (8) säädettyjen välillistä hallinnointia koskevien asiaan kuuluvien sääntöjen mukaisesti.

(16) Unionin taloudellisten etujen suojaamiseksi komissiolla olisi oltava oikeus pienentää unionin rahoitusosuutta tai keskeyttää tai lopettaa sen maksaminen, jos EMPIR-ohjelmaa toteutetaan epäasianmukaisesti, puutteellisesti tai aikataulusta myöhässä tai jos osallistujavaltiot eivät osallistu EMPIR-ohjelman rahoittamiseen tai osallistuvat siihen puutteellisesti tai aikataulusta myöhässä. Näistä oikeuksista olisi määrättävä unionin ja EURAMETin välillä tehtävässä valtuutussopimuksessa.

(17) Menettelyjen yksinkertaistamiseksi olisi kaikkien osapuolten hallinnollista rasitetta vähennettävä. Päällekkäisiä tarkastuksia ja suhteetonta asiakirjojen ja raporttien laatimista olisi vältettävä. Tarkastuksia tehtäessä olisi otettava soveltuvin osin huomioon kansallisten ohjelmien erityispiirteet.

(18) Tämän päätöksen mukaisten unionin rahoituksen saajien tarkastusten on määrä keventää hallinnollista taakkaa asetuksen (EU) N:o 1291/2013 mukaisesti.

(19) EMPIR-ohjelmasta rahoitettuihin epäsuoriin toimiin osallistumista säännellään Euroopan parlamentin ja neuvoston asetuksella (EU) N:o 1290/2013 (9). EMPIR-ohjelman erityisten toimintatarpeiden vuoksi on kuitenkin tarpeen sallia poikkeuksia mainitusta asetuksesta sen 1 artiklan 3 kohdan mukaisesti.

(20) Osallistujavaltioiden rahoitusosuus koostuu pääosin valittuihin hankkeisiin osallistuvien NMI-laitosten ja DI-laitosten institutionaalisesta rahoituksesta. Osallistujavaltioiden rahoitusosuuden olisi sisällettävä myös käteisosuus EMPIR-ohjelman hallinnollisiin kustannuksiin. Osa unionin rahoitusosuudesta olisi osoitettava muille valittuihin hankkeisiin osallistuville yksiköille kuin NMI- ja DI-laitoksille. Kun lasketaan unionin rahoitusosuutta EMPIR-hankkeisiin osallistuville NMI- ja DI-laitoksille, olisi varmistettava, että unionin EMPIR-rahoitusosuus ei ylitä osallistujavaltioiden osuutta. Kun otetaan huomioon, että osallistujavaltioilta tuleva NMI- ja DI-laitosten institutionaalinen rahoitus vastaa EMPIR-hankkeisiin osoitettujen yleiskustannusten osuutta, joita ei korvata unionin rahoitusosuudella, NMI- ja DI-laitosten tukikelpoisten välillisten kustannusten rahoittamiseen sovellettavaa kiinteää osuutta olisi mukautettava asetuksessa (EU) N:o 1290/2013 määriteltyihin kiinteisiin osuuksiin verrattuna. NMI- ja DI-laitosten tukikelpoisten välillisten kustannusten rahoittamiseen sovellettava kiinteä osuus olisi määritettävä niiden välillisten kokonaiskustannusten perusteella, jotka EMRP-hankkeisiin osallistuvat NMI- ja DI-laitokset ovat ilmoittaneet tukikelpoisiksi, jotka ovat vakaita ja jotka muodostavat luotettavan arvion EMPIR-hankkeisiin osallistuville NMI- ja DI-laitoksille syntyvistä välillisistä kustannuksista. Koska nämä välilliset kustannukset ovat 140 prosenttia NMI- ja DI-laitosten tukikelpoisista välittömistä kokonaiskustannuksista, pois lukien alihankintaan ja luontoissuorituksiin liittyvät tukikelpoiset välittömät kustannukset silloin kun niitä ei käytetä rahoituksen saajien tiloissa, NMI- ja DI-laitosten välillisten kustannusten rahoittamiseen sovellettavaa kiinteää osuutta olisi alennettava asetuksessa (EU) N:o 1290/2013 säädetystä 25 prosentista 5 prosenttiin. Näin ollen on aiheellista säätää NMI- ja DI-laitoksia koskeva poikkeus mainitun asetuksen 29 artiklasta. Muiden EMPIR-hankkeisiin osallistuvien yksiköiden rahoituksen olisi oltava mainitun asetuksen mukainen.

(21) EMPIR-ohjelman mukaiset ehdotuspyynnöt olisi julkaistava myös keskitetyssä osallistujaportaalissa sekä Horisontti 2020 -ohjelman mukaisissa muissa sähköisissä tiedonlevitysvälineissä, joita komissio hallinnoi.

(22) Rahoitusmallin soveltuvuus unionin ja muiden kuin unionin varojen välisen aiheuttamisperiaatteen osalta olisi arvioitava uudelleen EMPIR-hankkeen väliarvioinnissa.

(23) Unionin taloudelliset edut olisi turvattava oikeasuhteisin toimenpitein koko menosyklin ajan; näihin toimenpiteisiin sisältyvät säännönvastaisuuksien torjunta, havaitseminen ja tutkiminen, menetettyjen, virheellisesti maksettujen tai väärin käytettyjen varojen takaisinperintä ja tarpeen mukaan hallinnolliset tai taloudelliset seuraamukset asetuksen (EU, Euratom) N:o 966/2012 mukaisesti.

(24) Komission olisi suoritettava väliarviointi, jossa arvioidaan erityisesti EMPIR-ohjelman laatua ja tehokkuutta sekä asetettujen tavoitteiden saavuttamista, ja loppuarviointi sekä laadittava näistä arvioinneista kertomus.

(25) EURAMETin ja osallistujavaltioiden olisi komission pyynnöstä toimitettava sille kaikki sen tarvitsemat tiedot sisällytettäviksi EMPIR-ohjelman arviointikertomuksiin.

(26) Tämän päätöksen tavoitteena on unionin osallistuminen EMPIR-ohjelmaan asianmukaisten, yhdennettyjen ja tarkoitukseen sopivien metrologiaratkaisujen tarjoamisen tukemiseksi ja yhdennetyn eurooppalaisen metrologian tutkimusjärjestelmän ja kriittisen massan luomiseksi sekä aktiivisen osallistumisen edistämiseksi paikallisella, kansallisella, eurooppalaisella ja kansainvälisellä tasolla, mitä jäsenvaltiot eivät pysty yksin riittävällä tavalla saavuttamaan. Metrologiavaatimusten laajuus ja monimutkaisuus edellyttävät NMI-laitosten ja niiden DI-laitosten tutkimusbudjetit ylittäviä investointeja. Huippuluokan metrologiaratkaisujen tutkimus- ja kehittämistoiminnassa vaadittava huippuosaaminen ylittää kansalliset rajat, minkä vuoksi sitä ei voi koota yhteen pelkästään kansallisella tasolla. Koska tavoite voidaan siten saavuttaa paremmin unionin tasolla yhdistämällä kansalliset toimenpiteet johdonmukaiseksi eurooppalaiseksi lähestymistavaksi, kokoamalla lokeroituneet kansalliset tutkimusohjelmat yhteen, auttamalla laatimaan yhteisiä, kansalliset rajat ylittäviä tutkimus- ja rahoitusstrategioita ja saavuttamalla tarvittavien toimijoiden ja investointien kriittinen massa, unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä päätöksessä ei ylitetä sitä, mikä on tarpeen tämän tavoitteen saavuttamiseksi,

OVAT HYVÄKSYNEET TÄMÄN PÄÄTÖKSEN:

1 artikla

Osallistuminen eurooppalaiseen metrologian innovointi- ja tutkimusohjelmaan

1. Unioni osallistuu eurooppalaiseen metrologian innovointi- ja tutkimusohjelmaan, jäljempänä ’EMPIR-ohjelma’, jonka Alankomaat, Belgia, Bosnia ja Hertsegovina, Bulgaria, Espanja, Irlanti, Italia, Itävalta, Kreikka, Kroatia, Norja, Portugali, Puola, Ranska, Romania, Ruotsi, Saksa, Serbia, Slovakia, Slovenia, Suomi, Sveitsi, Tanska, Tšekki, Turkki, Unkari, Viro ja Yhdistynyt kuningaskunta, jäljempänä ’osallistujavaltiot’, ovat yhdessä panneet alulle, tässä päätöksessä vahvistettujen edellytysten mukaisesti.

2. Muu kuin 1 kohdassa lueteltu jäsenvaltio tai muu Horisontti 2020 -puiteohjelmaan assosioitunut maa voi osallistua EMPIR-ohjelmaan, jos se täyttää tämän päätöksen 3 artiklan 1 kohdan c alakohdassa asetetun edellytyksen. Jos se täyttää 3 artiklan 1 kohdan c alakohdassa asetetun edellytyksen, se katsotaan tässä päätöksessä tarkoitetuksi osallistujavaltioksi.

2 artikla

Unionin rahoitusosuus

1. Unionin rahoitusosuus, mukaan lukien EFTA-määrärahat, EMPIR-ohjelmaan on enintään 300 000 000 euroa. Unionin rahoitusosuus maksetaan unionin yleisen talousarvion määrärahoista, jotka on kohdennettu päätöksellä 2013/743/EU perustetun Horisontti 2020 -puiteohjelman täytäntöönpanoa koskevan erityisohjelman asianomaisiin osiin asetuksen (EU, Euratom) N:o 966/2012 58 artiklan 1 kohdan c alakohdan vi alakohdan sekä 60 ja 61 artiklan mukaisesti, ja erityisesti II osaan ”Teollisuuden johtoasema” ja III osaan ”Yhteiskunnalliset haasteet” kuuluvista määrärahoista.

2. Unionin rahoitusosuus on, 1 kohdassa mainittua määrää ylittämättä, yhtä suuri kuin EMPIR-ohjelman osallistujavaltioiden rahoitusosuudet, lukuun ottamatta osallistujavaltioiden rahoitusosuuksia hallinnollisiin kustannuksiin, jotka ylittävät 5 prosenttia EMPIR-ohjelman budjetista.

3. Unionin rahoitusosuutta ei saa käyttää EMPIR-ohjelman hallinnollisten kustannusten kattamiseen.

3 artikla

Unionin rahoitusosuutta koskevat edellytykset

1. Unionin rahoitusosuus edellyttää seuraavien edellytysten täyttymistä:

a) osallistujavaltiot ovat osoittavat, että EMPIR-ohjelma on perustettu liitteiden I ja II mukaisesti;

b) osallistujavaltiot tai osallistujavaltioiden nimeämät NMI-laitokset nimeävät EURAMET e.V:n, jäljempänä ’EURAMET’, EMPIR-ohjelman täytäntöönpanosta sekä unionin rahoitusosuuden vastaanottamisesta, kohdentamisesta ja seurannasta vastaavaksi rakenteeksi;

c) kukin osallistujavaltio sitoutuu osallistumaan EMPIR-ohjelman rahoittamiseen ja perustamaan vararahoitusvalmiuden, jonka suuruus on 50 prosenttia sitoumuksen määrästä;

d) EURAMET osoittaa kykynsä panna EMPIR-ohjelma täytäntöön, mukaan lukien kyky vastaanottaa ja kohdentaa unionin rahoitusosuus ja seurata sitä unionin talousarvion välillisen hallinnoinnin puitteissa asetuksen (EU, Euratom) N:o 966/2012 58, 60 ja 61 artiklan mukaisesti; ja

e) EMPIR-ohjelmalle luodaan hallinnointimalli liitteen III mukaisesti.

2. EMPIR-ohjelman täytäntöönpanon aikana unionin rahoitusosuus edellyttää myös seuraavien ehtojen täyttymistä:

a) EURAMET on pannut täytäntöön liitteessä I esitetyt EMPIR-ohjelman tavoitteet ja liitteessä II esitetyt toimet 5 artiklassa tarkoitettujen osallistumista ja tulosten levittämistä koskevien sääntöjen mukaisesti;

b) asianmukaista ja tehokasta hallinnointimallia pidetään yllä liitteen III mukaisesti;

c) EURAMET noudattaa raportointivaatimuksia, jotka on vahvistettu asetuksen (EU, Euratom) N:o 966/2012 60 artiklan 5 kohdassa; ja

d) tämän artiklan 1 kohdan c alakohdassa tarkoitetut sitoumukset on täytetty.

4 artikla

Osallistujavaltioiden osuudet

Osallistujavaltioiden osuudet koostuvat seuraavista:

a) rahoitusosuudet EMPIR-hankkeisiin osallistuvien NMI- ja DI-laitosten institutionaalisen rahoituksen kautta;

b) rahoitusosuudet EMPIR-hankkeiden hallinnollisiin kustannuksiin.

5 artikla

Osallistumista ja tulosten levittämistä koskevat säännöt

1. Asetuksen (EU) N:o 1290/2013 soveltamista varten EURAMET katsotaan rahoituselimeksi, joka antaa rahoitustukea epäsuoriin toimiin tämän päätöksen liitteen II mukaisesti.

2. Asetuksen (EU) N:o 1290/2013 29 artiklan 1 kohdasta poiketen EMPIR-ohjelmasta rahoitettaviin hankkeisiin osallistuvien NMI- ja DI-laitosten tukikelpoiset välilliset kustannukset määritetään soveltamalla 5 prosentin kiinteää osuutta niiden tukikelpoisista välittömistä kokonaiskustannuksista, lukuun ottamatta alihankinnan tukikelpoisia välittömiä kustannuksia ja kustannuksia sellaisista kolmansien osapuolten käyttöön antamista voimavaroista, joita ei käytetä rahoituksen saajan tiloissa, sekä rahoitustukea kolmansille osapuolille.

3. Jäljempänä 12 artiklassa tarkoitetussa EMPIR-hankkeen väliarvioinnissa on oltava arviointi EMPIR-hankkeisiin osallistuvien NMI- ja DI-laitosten välillisistä kokonaiskustannuksista ja vastaavasta institutionaalisesta rahoituksesta.

4. Tämän arvioinnin perusteella ja 2 artiklan 2 kohdan tarkoitusta varten EURAMET voi mukauttaa tämän artiklan 2 kohdassa mainittua kiinteää osuutta.

5. Jos tämä ei riitä, EURAMET voi asetuksen (EU) N:o 1290/2013 28 artiklan 3 kohdasta poiketen soveltaa alhaisempaa korvausosuutta EMPIR-ohjelmasta rahoitettaviin hankkeisiin osallistuvien NMI- ja DI-laitosten tukikelpoisiin kustannuksiin.

6 artikla

EMPIR-ohjelman täytäntöönpano

1. EMPIR-ohjelma pannaan täytäntöön vuosittaisten työsuunnitelmien perusteella.

2. EURAMET tarjoaa osallistujille rahoitustukea pääasiassa avustuksina osallistujille ehdotuspyyntöjen perusteella.

Ennen ehdotuspyyntöjen aiheiden määrittämistä EURAMET pyytää asianomaisilta metrologian tutkimusyhteisön jäseniltä tai organisaatioilta ja käyttäjiltä ehdotuksia mahdollisista tutkimusaiheista.

7 artikla

Unionin ja EURAMETin väliset sopimukset

1. Edellyttäen, että EURAMETin etukäteisarviointi on myönteinen asetuksen (EU, Euratom) N:o 966/2012 61 artiklan 1 kohdan mukaisesti, komissio tekee unionin puolesta valtuutussopimuksen ja varojen vuotuista siirtoa koskevat sopimukset EURAMETin kanssa.

2. Edellä 1 kohdassa tarkoitettu valtuutussopimus on tehtävä asetuksen (EU, Euratom) N:o 966/2012 58 artiklan 3 kohdan ja 60 ja 61 artiklan sekä delegoidun asetuksen (EU) N:o 1268/2012 40 artiklan mukaisesti. Siinä esitetään myös seuraavat:

a) päätöksen 2013/743/EU liitteessä II vahvistettuja suorituskykyindikaattoreja koskevat EURAMETille asetettavat vaatimukset;

b) päätöksen 2013/743/EU liitteessä III tarkoitettua seurantaa koskevat EURAMETille asetettavat vaatimukset;

c) EURAMETin toimintaan liittyvät erityiset tulosindikaattorit;

d) EURAMETia koskevat vaatimukset hallinnollisia kustannuksia koskevien tietojen ja EMPIR-ohjelman täytäntöönpanoa koskevien yksityiskohtaisten lukujen osalta;

e) järjestelyt, jotka mahdollistavat tarpeellisten tietojen toimittamisen sen varmistamiseksi, että komissio voi täyttää tietojen levittämistä ja raportointia koskevat velvoitteensa;

f) määräykset EMPIR-ohjelman mukaisten ehdotuspyyntöjen julkaisemisesta erityisesti keskitetyssä osallistujaportaalissa ja muissa Horisontti 2020 -ohjelman mukaisissa, komission hallinnoimissa sähköisissä tiedonlevitysvälineissä.

8 artikla

Unionin rahoituksen lopettaminen, vähentäminen tai keskeyttäminen

Jos EMPIR-ohjelmaa ei toteuteta tai sitä toteutetaan epäasianmukaisesti, puutteellisesti tai aikataulusta myöhässä, komissio voi lopettaa unionin rahoituksen, vähentää sitä suhteellisesti tai keskeyttää sen EMPIR-ohjelman tosiasiallista täytäntöönpanoa vastaavasti.

Jos osallistujavaltiot eivät osallistu EMPIR-ohjelman rahoittamiseen tai osallistuvat siihen puutteellisesti tai aikataulusta myöhässä, komissio voi lopettaa tai keskeyttää unionin rahoituksen tai vähentää sitä suhteellisesti ottaen huomioon osallistujavaltioiden EMPIR-ohjelman täytäntöönpanoon kohdentaman rahoituksen määrän.

9 artikla

Jälkitarkastukset

1. EURAMET suorittaa epäsuorista toimista aiheutuneiden menojen jälkitarkastukset asetuksen (EU) N:o 1291/2013 29 artiklan mukaisesti.

2. Komissio voi päättää toteuttaa 1 kohdassa tarkoitetut tarkastukset itse. Komission on tällöin noudatettava voimassa olevia sääntöjä ja erityisesti asetusten (EU, Euratom) N:o 966/2012, (EU) N:o 1290/2013 ja (EU) N:o 1291/2013 säännöksiä.

10 artikla

Unionin taloudellisten etujen suojaaminen

1. Komissio toteuttaa asianmukaiset toimenpiteet varmistaakseen, kun tämän päätöksen mukaisesti rahoitettuja toimia pannaan täytäntöön, että unionin taloudelliset edut suojataan toteuttamalla ennaltaehkäiseviä toimenpiteitä petoksia, korruptiota ja muuta laitonta toimintaa vastaan, tekemällä tehokkaita tarkastuksia ja, jos säännönvastaisuuksia havaitaan, perimällä perusteetta maksetut määrät takaisin ja soveltamalla tarvittaessa tehokkaita, oikeasuhteisia ja varoittavia hallinnollisia ja taloudellisia seuraamuksia.

2. EURAMET sallii komission henkilöstön ja muiden komission valtuuttamien henkilöiden sekä tilintarkastustuomioistuimen pääsyn toimipaikkoihinsa ja tiloihinsa ja luovuttaa näiden käyttöön kaikki tarkastusten toteuttamiseen tarvittavat tiedot, mukaan lukien sähköisessä muodossa olevat tiedot.

3. Euroopan petostentorjuntavirasto (OLAF) voi toteuttaa tutkimuksia, mukaan lukien paikan päällä suoritettavat tarkastukset ja todentamiset, neuvoston asetuksessa (Euratom, EY) N:o 2185/96 (10) ja Euroopan parlamentin ja neuvoston asetuksessa (EU, Euratom) N:o 883/2013 (11) vahvistettujen säännösten ja menettelyjen mukaisesti selvittääkseen, onko tämän päätöksen nojalla rahoitetun sopimuksen, avustussopimuksen tai avustuspäätöksen yhteydessä esiintynyt petosta, korruptiota tai muuta laitonta toimintaa, joka vaikuttaa unionin taloudellisiin etuihin.

4. Tämän päätöksen täytäntöönpanosta seurauksena olevissa sopimuksissa, avustussopimuksissa ja avustuspäätöksissä on oltava lausekkeet, joilla annetaan nimenomaisesti komissiolle, EURAMETille, tilintarkastustuomioistuimelle ja OLAFille valtuudet tehdä tällaisia tarkastuksia ja tutkimuksia, kukin toimivaltuuksiensa mukaisesti.

5. EMPIR-ohjelman täytäntöönpanon yhteydessä osallistujavaltioiden on toteutettava tarvittavat lainsäädännölliset, sääntelyyn liittyvät, hallinnolliset tai muut toimenpiteet unionin taloudellisten etujen suojaamiseksi, erityisesti sen takaamiseksi, että unionille kuuluvat varat peritään takaisin täysimääräisesti asetuksen (EU, Euratom) N:o 966/2012 ja delegoidun asetuksen (EU) N:o 1268/2012 mukaisesti.

11 artikla

Tietojen toimittaminen

1. EURAMETin on komission pyynnöstä lähetettävä kaikki 12 artiklassa tarkoitettujen kertomusten laatimiseen tarvittavat tiedot.

2. Osallistujavaltioiden on toimitettava komissiolle EURAMETin välityksellä kaikki Euroopan parlamentin, neuvoston tai tilintarkastustuomioistuimen EMPIR-ohjelman varainhoidosta pyytämät tiedot.

3. Komissio sisällyttää tämän artiklan 2 kohdassa tarkoitetut tiedot 12 artiklassa tarkoitettuihin kertomuksiin.

12 artikla

Arviointi

1. Komissio tekee riippumattomien asiantuntijoiden avustuksella viimeistään 30 päivänä kesäkuuta 2017 väliarvioinnin EMPIR-ohjelmasta. Komissio laatii tästä arvioinnista kertomuksen, joka sisältää arvioinnin päätelmät ja komission havainnot. Komissio toimittaa kertomuksen Euroopan parlamentille ja neuvostolle viimeistään 31 päivänä joulukuuta 2017. EMPIR-ohjelman väliarvioinnin tulokset otetaan huomioon Horisontti 2020 -puiteohjelman väliarvioinnissa.

2. Unionin EMPIR-ohjelmaan osallistumisen päätyttyä, mutta viimeistään 31 päivänä joulukuuta 2024, komissio tekee loppuarvioinnin EMPIR-ohjelmasta. Komissio laatii arvioinnista kertomuksen, joka sisältää arvioinnin tulokset. Komissio toimittaa kertomuksen Euroopan parlamentille ja neuvostolle.

13 artikla

Voimaantulo

Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

14 artikla

Osoitus

Tämä päätös on osoitettu kaikille jäsenvaltioille.

Tehty Brysselissä 15 päivänä toukokuuta 2014. Euroopan parlamentin puolesta Puhemies M. SCHULZ Neuvoston puolesta Puheenjohtaja D. KOURKOULAS

(1) Lausunto, annettu 10. joulukuuta 2013 (ei vielä julkaistu virallisessa lehdessä).

(2) Euroopan parlamentin kanta, vahvistettu 15. huhtikuuta 2014 (ei vielä julkaistu virallisessa lehdessä), ja neuvoston päätös, tehty 6. toukokuuta 2014.

(3) Euroopan parlamentin ja neuvoston asetus (EU) N:o 1291/2013, annettu 11 päivänä joulukuuta 2013, tutkimuksen ja innovoinnin puiteohjelmasta ”Horisontti 2020” (2014–2020) ja päätöksen N:o 1982/2006/EY kumoamisesta (EUVL L 347, 20.12.2013, s. 104).

(4) Euroopan parlamentin ja neuvoston päätös N:o 912/2009/EY, tehty 16 päivänä syyskuuta 2009, yhteisön osallistumisesta useiden jäsenvaltioiden käynnistämään eurooppalaiseen metrologian tutkimus- ja kehittämisohjelmaan (EUVL L 257, 30.9.2009, s. 12).

(5) Euroopan parlamentin ja neuvoston päätös N:o 1982/2006/EY, tehty 18 päivänä joulukuuta 2006, Euroopan yhteisön seitsemännestä tutkimuksen, teknologian kehittämisen ja demonstroinnin puiteohjelmasta (2007–2013) (EUVL L 412, 30.12.2006, s. 1).

(6) Neuvoston päätös 2013/743/EU, annettu 3 päivänä joulukuuta 2013, tutkimuksen ja innovoinnin puiteohjelman ”Horisontti 2020” (2014–2020) täytäntöönpanoa koskevasta erityisohjelmasta ja päätösten 2006/971/EY, 2006/972/EY, 2006/973/EY, 2006/974/EY ja 2006/975/EY kumoamisesta (EUVL L 347, 20.12.2013, s. 965).

(7) Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).

(8) Komission delegoitu asetus (EU) N:o 1268/2012, annettu 29 päivänä lokakuuta 2012, unionin yleiseen talousarvioon sovellettavista varainhoitosäännöistä annetun Euroopan parlamentin ja neuvoston asetuksen (EU, Euratom) N:o 966/2012 soveltamissäännöistä (EUVL L 362, 31.12.2012, s. 1).

(9) Euroopan parlamentin ja neuvoston asetus (EU) N:o 1290/2013, annettu 11 päivänä joulukuuta 2013, tutkimuksen ja innovoinnin puiteohjelman Horisontti 2020 (2014–2020) osallistumista ja tulosten levittämistä koskevista säännöistä ja asetuksen (EY) N:o 1906/2006 kumoamisesta (EUVL L 347, 20.12.2013, s. 81).

(10) Neuvoston asetus (Euratom, EY) N:o 2185/96, annettu 11 päivänä marraskuuta 1996, komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi (EYVL L 292, 15.11.1996, s. 2).

(11) Euroopan parlamentin ja neuvoston asetus (EU, Euratom) N:o 883/2013, annettu 11 päivänä syyskuuta 2013, Euroopan petostentorjuntaviraston (OLAF) tutkimuksista sekä Euroopan parlamentin ja neuvoston asetuksen (EY) N:o 1073/1999 ja neuvoston asetuksen (Euratom) N:o 1074/1999 kumoamisesta (EUVL L 248, 18.9.2013, s. 1).

LIITE I EMPIR-OHJELMAN TAVOITTEET EMPIR-ohjelman yleiset tavoitteet ovat seuraavat: a) tarjota asianmukaisia, yhdennettyjä ja tarkoitukseen sopivia metrologiaratkaisuja, jotka tukevat innovointia ja teollisuuden kilpailukykyä, sekä mittaustekniikoita yhteiskunnallisten haasteiden kuten terveydenhuoltoon, ympäristöön ja energiaan liittyvien kysymysten ratkaisemiseksi, mukaan lukien näiden alojen politiikan kehittämisen ja täytäntöönpanon tukeminen; b) luoda yhdennetty eurooppalainen metrologian tutkimusjärjestelmä sekä kriittinen massa ja edistää aktiivista osallistumista alueellisella, kansallisella, eurooppalaisella ja kansainvälisellä tasolla.

LIITE II EMPIR-OHJELMASTA TUETTAVAT EPÄSUORAT TOIMET 1. EMPIR-ohjelmasta voidaan tukea seuraavia epäsuoria toimia yhteisen tutkimuksen ja teknologian kehittämisen alalla: 1.1 perusmetrologiaa tukevat tieteellis-tekniset toimet, jotka luovat pohjan kaikille tuleville toimille, mukaan lukien soveltava metrologiatutkimus ja -kehitys sekä metrologiaan liittyvät palvelut; 1.2 metrologiatutkimus, jonka avulla tarjotaan ratkaisuja yhteiskunnallisiin haasteisiin keskittyen energiaan, ympäristöön ja terveydenhuoltoon; 1.3 tutkimus uusien mittauslaitteiden kehittämiseksi, joiden tavoitteena on metrologisten teknologioiden teollinen käyttöönotto innovoinnin edistämiseksi teollisuudessa; 1.4 esinormatiivinen ja normien laadintaan liittyvä ensisijaisia kirjallisia standardeja koskeva metrologiatutkimus ja -kehitys, jonka tavoitteena on hyödyntää osallistujavaltioiden metrologialaitosten asiantuntemusta politiikan täytäntöönpanon tukemiseksi ja innovatiivisten tuotteiden ja palvelujen markkinoilletulon vauhdittamiseksi; 1.5 metrologian valmiuksien kehittämistoimet teknologian eri tasoilla tavoitteena saavuttaa tasapainoinen ja yhdennetty metrologiajärjestelmä osallistujavaltioissa, jotta nämä voivat kehittää tieteellisiä ja teknisiä valmiuksiaan metrologian alalla. 2. EMPIR-ohjelmasta voidaan tukea myös metrologiatutkimuksen tulosten levittämistä ja hyödyntämistä koskevia toimia. EMPIR-ohjelmasta voidaan tukea muita toimia, jotka koskevat erityisesti metrologialaitoksia, joilla ei ole ollenkaan tai joilla on vain vähäisiä tieteellisiä valmiuksia, tukemalla niitä muiden koulutukseen ja liikkuvuuteen liittyvien Euroopan unionin, kansallisten tai alueellisten ohjelmien käytössä, rajatylittävässä yhteistyössä tai metrologiainfrastruktuuriin investoinnissa. 3. EMPIR-ohjelmasta voidaan tukea verkostoitumista EMPIR-ohjelman edistämiseksi ja sen vaikutuksen maksimoimiseksi. 4. NMI- ja DI-laitokset suorittavat 1 kohdassa tarkoitetut epäsuorat toimet asianomaisen kansallisen viranomaisen suorittaman nimeämisen perusteella. EMPIR-ohjelman avulla edistetään ja tuetaan kuitenkin myös muiden yksiköiden osallistumista kaikkiin EMPIR-ohjelman puitteissa julkistettuihin ehdotuspyyntöihin. Näille muille yksiköille ennakoidaan myönnettävän noin 15 prosenttia EMPIR-ohjelman budjetista.